CELEX: 32018D0499
Language: mt
Date: 2018-03-20 00:00:00
Title: Deċiżjoni ta' Implimentazzjoni tal-Kummissjoni (UE) 2018/499 tal-20 ta' Marzu 2018 li twaqqaf Infrastruttura Ewropea ta' Pjattaformi Miftuħa ta' Skrinjar għall-Bijoloġija Kimika - Konsorzju għal Infrastruttura Ewropea ta' Riċerka (EU-OPENSCREEN ERIC) (notifikata bid-dokument C(2018) 1482) (Test b'rilevanza għaż-ŻEE. )

26.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 82/8
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/499
   tal-20 ta' Marzu 2018
   li twaqqaf Infrastruttura Ewropea ta' Pjattaformi Miftuħa ta' Skrinjar għall-Bijoloġija Kimika - Konsorzju għal Infrastruttura Ewropea ta' Riċerka (EU-OPENSCREEN ERIC)
   
      
         (notifikata bid-dokument C(2018) 1482)
      
   
   (It-testi biċ-Ċek, bil-Finlandiż, bil-Ġermaniż, bl-Ingliż, bl-Ispanjol, bl-Iżvediż, bil-Latvjan u bil-Pollakk biss huma awtentiċi)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 723/2009 tal-25 ta' Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta' Riċerka (ERIC) (1), u b'mod partikolari l-punt (a) tal-Artikolu 6(1) tiegħu,
   Billi:
   
               (1)
            
            
               Ir-Repubblika Ċeka, il-Finlandja, il-Ġermanja, il-Latvja, in-Norveġja, il-Polonja u Spanja talbu lill-Kummissjoni biex twaqqaf Infrastruttura Ewropea ta' Pjattaformi Miftuħa ta' Skrinjar għall-Bijoloġija Kimika — Konsorzju għal Infrastruttura Ewropea ta' Riċerka (EU-OPENSCREEN ERIC). Huma qablu li l-Ġermanja tkun l-Istat Membru ospitanti tal-EU-OPENSCREEN ERIC.
            
         
               (2)
            
            
               Ir-Regolament (KE) Nru 723/2009 ġie inkorporat fil-Ftehim dwar iż-Żona Ekonomika Ewropea (ŻEE) permezz tad-Deċiżjoni tal-Kumitat Konġunt taż-ŻEE Nru 72/2015 (2).
            
         
               (3)
            
            
               Il-Kummissjoni vvalutat l-applikazzjoni skont l-Artikolu 5(2) tar-Regolament (KE) Nru 723/2009 u kkonkludiet li din tissodisfa r-rekwiżiti stabbiliti f'dak ir-Regolament.
            
         
               (4)
            
            
               Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 20 tar-Regolament (KE) Nru 723/2009,
            
         ADDOTTAT DIN ID-DEĊIŻJONI:
   Artikolu 1
   1.   L-Infrastruttura Ewropea ta' Pjattaformi Miftuħa ta' Skrinjar għall-Bijoloġija Kimika — Konsorzju għal Infrastruttura Ewropea ta' Riċerka imsejjaħ “EU-OPENSCREEN ERIC” twaqqaf.
   2.   L-elementi essenzjali tal-Istatuti tal-EU-OPENSCREEN ERIC huma stabbiliti fl-Anness.
   Artikolu 2
   Din id-Deċiżjoni hija indirizzata lir-Repubblika Ċeka, lir-Repubblika Federali tal-Ġermanja, lir-Renju ta' Spanja, lir-Repubblika tal-Latvja, lir-Repubblika tal-Polonja, lir-Repubblika tal-Finlandja u lir-Renju tan-Norveġja.
   
      Magħmul fi Brussell, l-20 ta' Marzu 2018.
      
         
            Għall-Kummissjoni
         
         Carlos MOEDAS
         
            Membru tal-Kummissjoni
         
      
   
   
      (1)  ĠU L 206, 8.8.2009, p. 1.
   
      (2)  Id-Deċiżjoni tal-Kumitat Konġunt taż-ŻEE Nru 72/2015 tal-20 ta' Marzu 2015 li temenda l-Protokoll 31 tal-Ftehim ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet (ĠU L 129, 19.5.2016, p. 85).
   
      ANNESS
      
         ELEMENTI ESSENZJALI TAL-ISTATUTI TAL-EU-OPENSCREEN ERIC
      
      
         L-Artikoli u l-paragrafi li ġejjin tal-Artikoli tal-Istatuti tal-EU-OPENSCREEN ERIC jipprevedu l-elementi essenzjali skont l-Artikolu 6(3) tar-Regolament (KE) Nru 723/2009
      
      1.   Kompiti u Attivitajiet
      
      (Artikolu 3 tal-Istatuti tal-EU-OPENSCREEN ERIC)
      
                  1.
               
               
                  L-EU-OPENSCREEN ERIC għandu jistabbilixxi, jopera u jiżviluppa infrastruttura ta' riċerka distribwita Ewropea magħmula minn pjattaformi ta' skrinjar, kif ukoll faċilitajiet tal-kimika u tal-bijoloġija, sabiex jiġi ffaċilitat l-aċċess għar-riżorsi, l-għodod u l-faċilitajiet għar-riċerkaturi u biex tiġi appoġġata riċerka ta' kwalità għolja fuq il-mekkaniżmi molekulari ta' proċessi bijoloġiċi.
               
            
                  2.
               
               
                  L-EU-OPENSCREEN ERIC għandu jopera l-infrastruttura fuq bażi nonekonomika. L-EU-OPENSCREEN ERIC jista' jwettaq attivitajiet ekonomiċi limitati, bil-kundizzjoni li dawn ikunu marbuta mill-qrib mal-kompitu prinċipali tagħha u li ma jippreġudikawx il-kisba tiegħu.
               
            
                  3.
               
               
                  Sabiex jissodisfa l-kompiti tiegħu, l-EU-OPENSCREEN ERIC għandu jwettaq u jikkoordina attivitajiet, li jinkludu iżda li mhux limitati għal:
                  
                              (a)
                           
                           
                              l-iżvilupp, il-bini u ż-żamma ta' Librerija Ewropea tal-Kimika u tal-Bijoloġija għall-Komposti;
                           
                        
                              (b)
                           
                           
                              l-iżvilupp, l-bini u ż-żamma ta' Bażi tad-Dejta Ċentrali għar-riżultati tal-iskrining;
                           
                        
                              (c)
                           
                           
                              il-bini u ż-żamma ta' Uffiċċju Ċentrali għall-koordinazzjoni ta' attivitajiet;
                           
                        
                              (d)
                           
                           
                              l-organizzazzjoni u l-koordinazzjoni ta' servizzi ta' infrastruttura ta' kwalità għolja appoġġati minn proċeduri armonizzati u standards ta' kwalità;
                           
                        
                              (e)
                           
                           
                              l-għoti ta' aċċess effettiv tar-riżorsi u s-servizzi tal-EU-OPENSCREEN ERIC u s-Siti Sħab tiegħu lir-riċerkaturi, skont ir-regoli definiti f'dawn l-Istatuti;
                           
                        
                              (f)
                           
                           
                              l-istabbiliment ta' kollaborazzjoni ma' infrastrutturi ta' riċerka Ewropej u internazzjonali oħra sabiex jaqdi lill-komunità tar-riċerka fi kwistjonijiet ta' riċerka interdixxiplinari;
                           
                        
                              (g)
                           
                           
                              it-tixrid tal-għodod u d-dejta għall-użu tal-pubbliku;
                           
                        
                              (h)
                           
                           
                              l-involviment fi skambju mal-industrija rilevanti mingħajr preġudizzju għall-Artikolu 3(2) tar-Regolament (KE) Nru 723/2009.
                           
                        
            2.   Sede statutorja tal-EU-OPENSCREEN ERIC
      
      (Artikolu 1(2) tal-Istatuti tal-EU-OPENSCREEN ERIC)
      Is-sede statutorja tal-EU-OPENSCREEN ERIC għandha tkun f'Berlin, il-Ġermanja.
      3.   Isem
      
      (Artikolu 1(1) tal-Istatuti tal-EU-OPENSCREEN ERIC)
      L-Infrastruttura Ewropea ta' Pjattaformi Miftuħa ta' Skrinjar għall-Bijoloġija Kimika, “EU-OPENSCREEN” ġiet stabbilita. L-EU-OPENSCREEN għandu jkollha forma legali ta' Konsorzju għal Infrastruttura Ewropea ta' Riċerka (ERIC)), minn issa 'l quddiem imsejjaħ bħala “EU-OPENSCREEN ERIC”.
      4.   Durata
      
      (l-Artikolu 28(1) tal-Istatuti tal-EU-OPENSCREEN ERIC)
      L-EU-OPENSCREEN ERIC għandu jeżisti għal perjodu ta' żmien indefinit.
      5.   Stralċ
      
      (Mill-Artikolu 28(2) sa 28(5) tal-Istatuti tal-EU-OPENSCREEN ERIC)
      
                  1.
               
               
                  L-istralċ tal-EU-OPENSCREEN ERIC għandu jsegwi deċiżjoni mill-Assemblea tal-Membri skont l-Artikolu 14(6) jew meta n-numru ta' membri jkun inqas mill-minimu stabbilit fl-Artikolu 9 tar-Regolament (KE) Nru 723/2009.
               
            
                  2.
               
               
                  Mingħajr dewmien bla bżonn u fi kwalunkwe eventwalità fi żmien għaxart ijiem mill-adozzjoni tad-deċiżjoni biex jiġi stralċat l-EU-OPENSCREEN ERIC, l-EU-OPENSCREEN ERIC għandu jinnotifika lill-Kummissjoni Ewropea dwar id-deċiżjoni.
               
            
                  3.
               
               
                  L-assi li jibqgħu wara l-ħlas tad-djun tal-EU-OPENSCREEN ERIC għandhom jitqassmu bejn il-Membri u l-Osservaturi fil-waqt tax-xoljiment b'mod proporzjonali skont il-kontribuzzjonijiet annwali tagħhom akkumulati għall-EU-OPENSCREEN ERIC.
               
            
                  4.
               
               
                  L-EU-OPENSCREEN ERIC għandu jieqaf jeżisti fil-jum li fih il-Kummissjoni Ewropea tippubblika n-notifika korrispondenti f'Il-Ġurnal Uffiċjali tal-Unjoni Ewropea.
               
            6.   Obbligazzjoni
      
      (l-Artikolu 20 tal-Istatuti tal-EU-OPENSCREEN ERIC)
      
                  1.
               
               
                  L-obbligazzjoni tal-Membri u tal-Osservaturi għad-djun tal-EU-OPENSCREEN ERIC għandha tkun limitata għall-kontribuzzjonijiet rispettivi tagħhom.
               
            
                  2.
               
               
                  L-EU-OPENSCREEN ERIC għandu jkollu assigurazzjoni xierqa u proporzjonata li tkopri r-riskji speċifiċi għall-bini u għall-operat tal-EU-OPENSCREEN ERIC.
               
            7.   Politika tal-Aċċess
      
      (Artikolu 22 tal-Istatuti tal-EU-OPENSCREEN ERIC)
      
                  1.
               
               
                  L-EU-OPENSCREEN ERIC għandu jagħti aċċess tas-servizzi u tar-riżorsi lill-Utenti skont il-politika stabbilita fl-Anness 3 tal-Istatuti.
               
            
                  2.
               
               
                  Għandu jkun hemm kategoriji differenti ta' Utenti. L-Assemblea tal-Membri għandha tiddeċiedi t-tariffi differenti u l-kamp ta' applikazzjoni tal-aċċess għal dawn il-kategoriji.
               
            8.   Politika tal-Evalwazzjoni Xjentifika
      
      (Artikolu 17 tal-Istatuti tal-EU-OPENSCREEN ERIC)
      
                  1.
               
               
                  Il-Bord Konsultattiv Xjentifiku u Etiku għandu jkun magħmul minn xjentisti indipendenti u rikonoxxuti internazzjonalment u/jew minn esperti li jaġixxu fuq it-titolu personali tagħhom.
               
            
                  2.
               
               
                  Il-Bord Konsultattiv Xjentifiku u Etiku għandu joffri pariri dwar il-kwistjonijiet kollha, inklużi mistoqsijiet etiċi mitluba mill-Assemblea tal-Membri. Għandhom jiġu stipulati iktar dettalji fir-Regoli ta' Proċedura.
               
            
                  3.
               
               
                  L-Assemblea tal-Membri għandha taħtar lill-membri tal-Bord Konsultattiv Xjentifiku u Etiku għal tliet snin. L-Assemblea tal-Membri tista' terġa taħtarhom għal darba oħra għall-istess tul ta' żmien.
               
            9.   Politika tat-Tixrid
      
      (Artikolu 24 tal-Istatuti tal-EU-OPENSCREEN ERIC)
      L-utenti tas-servizzi u r-riżorsi tal-EU-OPENSCREEN ERIC għandhom jagħmlu disponibbli pubblikament ir-riżultati tar-riċerka tagħhom fil-Bażi tad-Dejta Ċentrali tal-EU-OPENSCREEN ERIC wara l-perjodu ta' grazzja ta' sentejn. Jekk tintalab, tista' tingħata estensjoni sa massimu ta' tliet snin. Minkejja dan, id-drittijiet u l-obbligi eżistenti għandhom ikunu rispettati.
      10.   Drittijiet tal-Proprjetà Intellettwali
      
      (Artikolu 25 tal-Istatuti tal-EU-OPENSCREEN ERIC)
      
                  1.
               
               
                  It-terminu proprjetà intellettwali għandu jinftiehem skont l-Artikolu 2 tal-konvenzjoni li tistabbilixxi l-Organizzazzjoni Dinjija tal-Proprjetà Intellettwali ffirmata fl-14 ta' Lulju 1967.
               
            
                  2.
               
               
                  L-EU-OPENSCREEN ERIC jista' jkun sid ta' proprjetà intellettwali kull meta l-kontribuzzjoni tal-EU-OPENSCREEN ERIC tkopri l-proċess ta' innovazzjoni. Iktar dettalji fir-rigward tal-politika ta' proprjetà intellettwali għandhom jiġu stipulati fl-Anness 4 tal-Istatuti u fir-Regoli ta' Proċedura.
               
            
                  3.
               
               
                  L-introjtu ġġenerat mill-proprjetà intellettwali prodotta mill-EU-OPENSCREEN ERIC għandu jintuża għall-operazzjonijiet tal-EU-OPENSCREEN ERIC sa livell limitu stabbilit fir-Regoli ta' Proċedura. L-użu tal-introjtu ogħla minn dan il-livell limitu għandu jkun soġġett għal deċiżjoni tal-Assemblea tal-Membri.
               
            
                  4.
               
               
                  L-ebda dispożizzjoni f'dawn l-Istatuti ma jenħtieġ li tinftiehem li qed tfittex li tibdel il-kamp ta' applikazzjoni u l-applikazzjoni tad-drittijiet tal-proprjetà intellettwali u l-ftehimiet dwar il-kondiviżjoni tal-benefiċċji kif inhu determinat fil-liġijiet u fir-regolamenti rilevanti tal-Membri u tal-Osservaturi u l-ftehimiet internazzjonali li jagħmlu parti minnhom.
               
            11.   Politika tal-Impjiegi
      
      (Artikolu 26 tal-Istatuti tal-EU-OPENSCREEN ERIC)
      
                  1.
               
               
                  L-EU-OPENSCREEN ERIC għandu jkun impjegatur li jħaddan politika ta' opportunitajiet indaqs. Għal kull pożizzjoni vakanti, l-EU-OPENSCREEN ERIC għandu jagħżel lill-aħjar kandidat. Il-politika tal-impjiegi tal-EU-OPENSCREEN ERIC għandha tiġi irregolata mil-liġijiet tal-pajjiż li fih huwa impjegat il-persunal.
               
            
                  2.
               
               
                  Il-proċeduri tal-għażla għall-pożizzjonijiet bħala persunal tal-EU-OPENSCREEN ERIC għandhom ikunu trasparenti u nondiskriminatorji, filwaqt li għandhom jirrispettaw l-opportunitajiet indaqs. Ir-reklutaġġ u l-impjiegi ma għandhomx ikunu diskriminatorji.
               
            12.   Politika tal-Akkwist
      
      (Artikolu 27(1)(2) tal-Istatuti tal-EU-OPENSCREEN ERIC)
      
                  1.
               
               
                  L-EU-OPENSCREEN ERIC għandu jittratta lill-kandidati u lill-offerenti għall-akkwist b'mod ugwali u mhux diskriminatorju, indipendentament minn jekk humiex ibbażati fl-Unjoni Ewropea jew le. L-akkwisti għandhom jirrispettaw il-prinċipji tat-trasparenza, in-nondiskriminazzjoni u l-kompetizzjoni. L-akkwist pubbliku tal-innovazzjoni jista' jsir kriterju. Għandhom jiġu stipulati d-dettalji fir-Regoli ta' Proċedura.
               
            
                  2.
               
               
                  L-akkwist mis-Siti Sħab kif definit fl-Artikolu 11 tal-Istatuti għandu jirrispetta l-bżonnijiet, ir-rekwiżiti tekniċi u l-ispeċifikazzjonijiet tal-EU-OPENSCREEN ERIC maħruġa mill-korpi rilevanti. Għandhom jiġu stipulati iktar dettalji fir-Regoli ta' Proċedura. Il-ftehim bejn Sit Sieħeb u l-EU-OPENSCREEN ERIC għandu jkollu dispożizzjoni skont dan.